Vyf babas sterf in Gauteng-hospitaalArgieffoto Foto: HeikeIr, Pixabay Vyf babas is reeds dood weens antibiotikaweerstandige klebsiella by die Thelle Mogoerane-hospitaal in Vosloorus in Ekurhuleni waar die hospitaal reeds sale begin sluit het en steeds spook om die bron van die bakterie op te spoor, het die Demokratiese Alliansie Sondag gesê. “Ek het verlede week die hospitaal besoek waar bronne aan my gesê het nog babas is dood nadat dit twee weke aan die lig gekom het dat twee uit sewe babas, wat met klebsiella besmet is, oorlede is,” het DA-LP in Gauteng, Jack Bloom, gesê. Hy het die besluit deur die Gautengse departement van gesondheid verwelkom om die uitvoerende hoof van die hospitaal op spesiale verlof te plaas, “aangesien sy waarskuwings deur personeel geïgnoreer het dat oorbevolking in die neonatale saal die risiko van infeksie verhoog”. Dr Jatin Ganda is aangestel om in beheer te wees van bedrywighede by die hospitaal tot ŉ waarnemende uitvoerende hoof aangestel is. “Elf babas is tot dusver met klebsiella besmet, waarvan vyf reeds oorlede is. Die eerste baba is op 9 Julie oorlede, nog een vroeg in Augustus, twee babas is op 25 Augustus dood en nog ŉ baba op 28 Augustus. Hulle was almal vroeggebore babas wat baie min geweeg het,” het Bloom gesê. Die oorblywende babas, wat met die bakterie besmet is, is geïsoleer om verdere infeksie te voorkom. Die neonatale en kraamsale is deeglik geskrop. Nuwe pasiënte is na ander hospitale verwys. “Daar is ŉ span van die nasionale instituut vir oordraagbare siektes (Nios) wat probeer om die bron van die uitbreking te bepaal. Dit is kommerwekkend dat soveel babas reeds gesterf het van ŉ infeksie wat verhoed kon word. Hierdie hospitaal het nuwe leierskap nodig en vakante poste moet dringend gevul word sodat gehaltesorg aan alle pasiënte verskaf kan word,” het Bloom bygevoeg.